《送李原复佥宪岭南》
明代·顾清

君昔还家我为客，客邸论诗坐连夕。酒壶棋局间嘲诙，眼底十年犹历历。

君今为客我留家，南云望望渺天涯。钟情已怀儿女恋，回首况对江梅花。

梅花的的映空碧，君到南中我应北。南与北，转暌违，梅花心事更谁知。

岁寒冰雪金台下，犹可因风寄一枝。

作者简介：顾清（1460-1528）字士廉，江南华亭人，弘治六年（1493）进士，官至南京礼部尚书。诗清新婉丽，天趣盎然。著有《东江家藏集》《松江府志》等。